b'\n_START_ARTICLE_\nPapuasinis pingvinas\n_START_SECTION_\nPaplitimas\n_START_PARAGRAPH_\nPapuasinio pingvino kolonijos paplitusios Antarktidos pusiasalyje, Folklando, Piet\xc5\xb3 D\xc5\xbeord\xc5\xbeijos, Piet\xc5\xb3 Sandvi\xc4\x8dio, Kergeleno, Herd ir Makdonaldo, Piet\xc5\xb3 Orknio, Makvorio, Kroz\xc4\x97 ir Princo Edvardo salose.\n_START_SECTION_\nI\xc5\xa1vaizda\n_START_PARAGRAPH_\n\xc5\xa0iek tiek smulkesnis u\xc5\xbe imperatori\xc5\xa1k\xc4\x85j\xc4\xaf ir karali\xc5\xa1k\xc4\x85j\xc4\xaf pingvinus. K\xc5\xabnas pailgas ir tvirtas. Yra 51-90 cm auk\xc5\xa1\xc4\x8dio. Patinas sveria 4,9-8,5 kg, patel\xc4\x97 \xe2\x80\x93 4,5-8,2 kg. Svoris priklauso nuo met\xc5\xb3 laiko. I\xc5\xa1skirtiniai po\xc5\xbeymiai \xe2\x80\x93 per pakau\xc5\xa1\xc4\xaf, nuo akies iki akies, besidriekianti balta juosta ir 15 cm ilgio uodegos plunksnos. Veidas, galva ir nugara juodos spalvos, o pilvas baltas. Plunksnos labai smulkios, nelaid\xc5\xbeios vandeniui.Snapas ry\xc5\xa1kiai raudonai oran\xc5\xbeinis. I\xc5\xa1ilgai antsnapio eina juoda juosta, antsnapio galiukas taip pat juodos spalvos. Snapo ry\xc5\xa1kumas priklauso nuo krilio.Kojos storos, tvirtos. P\xc4\x97dos nuo \xc5\xa1viesiai ro\xc5\xbein\xc4\x97s iki raudonos spalvos. Koj\xc5\xb3 pir\xc5\xa1tai sujungti plaukiojam\xc4\x85ja pl\xc4\x97ve.\n_START_SECTION_\nBiologija\n_START_PARAGRAPH_\nKolonijas sudaro nuo 2 iki 12 000 por\xc5\xb3. \xc4\xaesikuria netoli kranto, tod\xc4\x97l per\xc4\x97jimo metu nesugai\xc5\xa1ta daug laiko maisto paie\xc5\xa1kai. Pirmenyb\xc4\x99 teikia auk\xc5\xa1tesn\xc4\x97ms vietoms, apie 115 m vir\xc5\xa1 j\xc5\xabros lygio, nes auk\xc5\xa1tesn\xc4\x97se vietose grei\xc4\x8diau nutirpsta sniegas._NEWLINE_Geri plaukikai: iriasi sparnais, o uodega ir letenomis vairuoja. Plaukia 35 km/h grei\xc4\x8diu. Po vandeniu gali i\xc5\xa1b\xc5\xabti iki 2 minu\xc4\x8di\xc5\xb3. Da\xc5\xbeniausiai paneria 3-20 m, kur yra gausu kriliaus, smulkios \xc5\xbeuvies ir kalmar\xc5\xb3. Nei\xc5\xa1lipdami \xc4\xaf krant\xc4\x85, atviroje j\xc5\xabroje, pingvinai i\xc5\xa1b\xc5\xabna 3-5 m\xc4\x97nesius._NEWLINE_Am\xc5\xbeiaus vidurikis 13 met\xc5\xb3._NEWLINE_Monogamai lyti\xc5\xa1kai subr\xc4\x99sta 2-4 met\xc5\xb3 am\xc5\xbeiaus. Pauk\xc5\xa1\xc4\x8di\xc5\xb3 tuoktuv\xc4\x97s prasideda rugs\xc4\x97jo m\xc4\x97nes\xc4\xaf ir t\xc4\x99siasi iki gruod\xc5\xbeio. Lizd\xc4\x85, i\xc5\xa1 smulki\xc5\xb3 akmenuk\xc5\xb3, pagaliuk\xc5\xb3 ir augal\xc5\xb3, krauna abu partneriai. Lizdas yra 10-20 cm auk\xc5\xa1\xc4\x8dio ir 45 cm skersmens. D\xc4\x97tyje du pilk\xc5\xa1vai balti kiau\xc5\xa1iniai. Peri abu t\xc4\x97vai. Jaunikliai i\xc5\xa1sirita po 34-37 dien\xc5\xb3. Po m\xc4\x97nesio jaunikliai b\xc5\xabriuojasi, \xc5\xa1ildo vieni kitus, kol laukia gr\xc4\xaf\xc5\xbetan\xc4\x8di\xc5\xb3 t\xc4\x97v\xc5\xb3 su maistu. Apsiplunksnuoja po 3 m\xc4\x97nesi\xc5\xb3._NEWLINE_Pasaulin\xc4\x97s gamtos apsaugos organizacijos duomenimis papuasinio pingvino apsaugos b\xc5\xabkl\xc4\x97 nekelia susir\xc5\xabpinimo.'